En 62-årig mand er i kritisk tilstand, efter han mandag blev ramt af en bilist på Flade Kirkevej i Frederikshavn. Det oplyser vagtchef Lau Larsen, Nordjyllands Politi. Politiet modtog anmeldelse om ulykken klokken 17:57 mandag aften. - Det er en 62-årig mand, der cykler på cykelstien og pludselig svinger han ud på vejen, og bliver ramt af en bagvedkørende bil, der kørte med en hastighed af mellem 60 og 70 kilometer i timen, forklarer  Lau Larsen. Cyklisten blev alvorligt kvæstet og blev i kritisk tilstand fløjet med lægehelikopter til Aalborg Universitetshospital, hvor han nu bliver behandlet, oplyser vagtchefen. Bilisten blev behandlet for chok på stedet. - Han (bilisten red.) var selvfølgelig meget chokeret og påvirket af det, men er fysisk uskadt.

Opsummering:
En mandlig cyklist er i kritisk tilstand, efter han mandag aften blev ramt af en bil i Frederikshavn.